Liste over filmpriser og prisnominasjoner tildelt Black Swan

Liste over filmpriser og prisnominasjoner tildelt Black Swan omfatter tildelinger av og nominasjoner til åtte amerikanske, én britisk og én italiensk filmpris. Black Swan er en amerikansk psykologisk thriller fra 2010, regissert av Darren Aronofsky. Blant skuespillerne er Natalie Portman, Mila Kunis, Barbara Hershey, Vincent Cassel og Winona Ryder. Den var åpningsfilmen på den 67. filmfestivalen i Venezia, og hadde senere en begrenset utgivelse i Nord-Amerika 3. desember 2010, hvor den tjente inn 415 800 dollar på sin første dag. Senere har filmen fått blockbusterstatus etter å ha tjent inn over 325 millioner dollar på verdensbasis. Black Swan gjorde det også godt blant kritikere: dette gjenspeiles i at filmen har fått 87 % på Rotten Tomatoes.

Filmen mottok kritisk ros fra flere kanter, deriblant for sin kinematografi, regi og klipping, samt skuespillernes prestasjoner, spesielt Portmans rolletolkning som filmens psykisk ustabile protagonist, ballettdanser Nina Sayers. Den ble på forhånd vurdert som en favoritt til å vinne Gulløven under filmfestivalen i Venezia, men det ble Sofia Coppolas Somewhere som vant. Kunis ble senere tildelt prisen for beste unge skuespiller for rollen som Ninas rival Lily under den samme seremonien. Filmen ble også nominert til Amandaprisen for beste utenlandske film under utdelingen i 2011, men tapte prisen til fordel for Mike Leighs Another Year.

Natalie Portman mottok flere viktige priser i kategorien for beste kvinnelig hovedrolle. Den fikk fire nominasjoner til den 68. Golden Globe-utdelingen, men vant kun prisen for beste kvinnelige hovedrolle i en dramafilm (Portman). Den mottok også fem Oscarnominasjoner: beste film, beste kvinnelige hovedrolle, beste regi, beste kinematografi og beste filmklipp. Av disse vant kun Portman. Til den 17. årlige utdelingen av Screen Actors Guild Awards ble, i tillegg til Portman, resten av ensemblet også nominert til en pris. Det mye omtalte kysset mellom Nina og Lily ble imidlertid nominert til priser i seerstemte MTV Movie Awards og Teen Choice Awards.

Black Swan vant alle prisene den var nominert til under den 26. Independent Spirit Awards-utdelingen: beste film, beste kvinnelige hovedrolle, beste regi og beste kinematografi. Filmen fikk også mye oppmerksomhet under den 64. BAFTA-utdelingen og den 16. Critics' Choice Movie Awards-utdelingen, hvor den var nominert i 12 priskategorier hver. Kun Portmans prestasjon i rollen som Nina ble imidlertid belønnet med priser. Black Swan vant også publikumsprisen under Tromsø Internasjonale Filmfestival i 2011.

Liste

Fotnoter

Referanser 
Generelt

Spesifikt

Eksterne lenker 
 
 Priser tildelt Black Swan på Internet Movie Database

Black Swan